钦定古今图书集成/明伦汇编/宫闱典/第058卷 > 魏
## 钦定古今图书集成/明伦汇编/宫闱典/第058卷 > 魏

### 文帝黄初七年夏五月立子叡为皇太子

按《魏志明帝本纪》，“明皇帝讳叡，字元仲，文帝太子也。
生而太祖爱之，常令在左右。年十五封武德侯。黄初
二年为齐公，三年为平原王。以其母诛，故未建为嗣。
七年夏五月，帝病笃，乃立为皇太子，丁巳即皇帝位。”
按注“《魏书》曰：‘帝生数岁而有岐嶷之姿。武皇帝异之，
曰：‘我基于尔二世矣’。每朝宴会，同与侍中近臣并列’”
帷幄，好学多识，特留意于法理。

按注《魏略》曰：“文帝以郭后无子，诏使后养帝。帝以母
不以道终，意甚不平。后不获已，乃敬事郭后，旦夕因
长御问起居。郭后亦自以无子，遂加兹爱。文帝始以
帝不悦，有意欲以他姬子京兆王为嗣，故久不拜太
子。”《魏末传》曰：“帝常从文帝猎，见子母鹿，文帝射杀鹿
母，使帝射鹿子，帝不从，曰：‘陛下已杀其母，臣不忍复
杀其子’。”因涕泣。文帝即放弓箭，以此深奇之，而树立
之意定。

### 明帝景初三年立齐王芳为皇太子

按《魏志明帝本纪》：景初三年：春正月丁亥，太尉宣王
还至河内，帝驿马召到，引入卧内，执其手谓曰：“吾疾
甚，以后事属君，君其与爽辅少子，吾得见君，无所恨。”
宣王顿首流涕。

按注《魏略》曰：帝既从刘放计，召司马宣王自力为诏。
既封，顾呼宫中常所给使者曰：“辟邪来，汝持我此诏
授太尉也。”辟邪驰去。先是燕王为帝画计，以为关中
事重，宜便道遣宣王从河内西还。事已施行，宣王得
前诏，斯须复得后手笔，疑京师有变，乃驰到，入见。帝
劳问讫，乃召齐秦二王以示宣王，别指齐王谓宣王
曰：“此是也。君谛视之，勿误也。”又《教齐王》令前抱宣王
颈。

按注《魏氏春秋》曰：时太子芳年八岁，秦王九岁，在于
御侧。帝执宣王手，目太子曰：“‘死乃复可忍！朕忍死待
君，君其与爽辅此’。宣王曰：‘陛下不见先帝属臣以陛
下乎’？”

按《三少帝本纪》，“齐王讳芳，字兰卿。明帝无子，养王及
秦王询宫省事，秘，莫有知其所由来者。青龙三年，立
为齐王。景初三年正月丁亥朔，帝病甚，乃立为皇太
子，是日即皇帝位。”